ศรีอยุธยาประกันฯสั่งลุย ขายประกันผ่านตัวแทน
ศรีอยุธยาฯ มั่นใจสัญญาณเศรษฐกิจบวก ปีนี้โต 5% บุกช่องทางตัวแทนเพิ่ม
28 ก.ย. 2558

ศรีอยุธยาฯ มั่นใจสัญญาณเศรษฐกิจบวก ปีนี้โต 5% บุกช่องทางตัวแทนเพิ่ม
นายโรวัน ดี อาซี่ กรรมการผู้อำนวยการใหญ่ บริษัท ศรีอยุธยา เจนเนอรัล ประกันภัย เปิดเผยว่า ในปีนี้บริษัทคาดว่าจะมีอัตราเติบโตได้ประมาณ 5% เนื่องจากในช่วง 2-3 เดือนนี้ เริ่มมีสัญญาณดีและแนวโน้มเป็นบวกกับภาวะเศรษฐกิจไทยที่น่าจะกระเตื้องขึ้นเมื่อเทียบกับช่วงครึ่งปีแรกที่ผ่านมาที่สภาพเศรษฐกิจไม่ดี และยังไม่มีโครงการขนาดใหญ่ๆ เกิดขึ้น
ทั้งนี้ ในช่วงครึ่งปีแรกที่ผ่านมา บริษัททำเบี้ยได้ 1,530 ล้านบาทและมีกำไร 150 ล้านบาท เพิ่มขึ้นเมื่อเทียบกับช่วงเดียวกันของปีก่อนที่ทำเบี้ยได้ 1,478 ล้านบาท โดยในช่วง 7 เดือนแรกปีนี้ มีการเติบโต 3.1% เมื่อเทียบกับอุตสาหกรรมที่เติบโตเพียง 1.3%
“ปีนี้เราคาดว่าค่าใช้จ่ายรวมทั้งหมดของเราจะต่ำกว่า 90% ซึ่งสิ่งสำคัญสุดในการทำธุรกิจประกันก็คือผลกำไร และเราก็มีกำไรหลักมาจากเบี้ยที่ไม่ใช่รถยนต์ หรือนันมอเตอร์ ส่วนเบี้ยรถยนต์ในช่วง 3-4 เดือนที่ผ่านมาก็มีอัตราเติบโตในเชิงบวก มีอัตราความเสียหายต่อเบี้ยประกันอยู่ที่ 50% กว่าๆ เท่านั้น ขณะที่อุตสาหกรรมเฉลี่ยอยู่ที่ 61-62% แต่โดยเฉลี่ยแล้วอัตราความเสียหายต่อเบี้ยประกันโดยรวมของเราจะอยู่ที่ประมาณ 42% เท่านั้น โดยมีเบี้ยนันมอเตอร์ 69% และเบี้ยรถยนต์ 31%”  นายโรวัน กล่าว
อย่างไรก็ตาม ในปีนี้บริษัทจะเน้นช่องทางขายผ่านตัวแทนมากขึ้น เนื่องจากในช่วง 2-3 ปีที่ผ่านมา ช่องทางธนาคารหรือแบงก์แอสชัวรันส์เติบโตได้ดีอยู่แล้วและคงเติบโตต่อไป แต่ปีนี้คงไม่เติบโตมากนักตามยอดปล่อยสินเชื่อบ้านและรถที่ลดลง จึงหันมาเน้นตัวแทนมากขึ้น ซึ่งเป็นช่องทางที่สร้างรายได้เป็นอันดับ 2 ทำให้บริษัทมีสัดส่วน 30% ส่วนอันดับ 1 เป็นช่องทางแบงก์แอสชัวรันส์ 40% ช่องทางบริษัทนายหน้า 15-18% ส่วนที่เหลือเป็นช่องทางอื่นๆ